Vyf sterf toe gemeenskap reg in eie hande neemArgieffoto bloot ter illustrasie. (Foto: SAPD/Facebook) Vyf mans van Delft buite Kaapstad is aangerand en aan die brand gesteek nadat die gemeenskap hulle van huisbraak beskuldig het. Volgens kol. Andrè Traut, polisiewoordvoerder, is die polisie Maandag omstreeks 18:50 na die hoek van Symphony- en Hoofweg in Delft ontbied. Daar het hulle op vyf mans se liggame afgekom wat onherkenbaar verbrand het. “Daar word beweer dat die mans, tussen die ouderdom van 25 en 36 jaar oud, deur die gemeenskap daarvan beskuldig is dat hulle by ŉ huis in die gebied ingebreek en ŉ selfoon gesteel het,” sê Traut. “Die gemeenskap het die mans gevang, geslaan en aan die brand gesteek.” Die polisie ondersoek die omstandighede rondom die voorval en niemand is nog in hegtenis geneem nie. “Om reg in eie hande te neem, word ten sterkste veroordeel en diegene wat daaraan skuldig is, sal as misdadigers vervolg word.” Enigiemand met meer inligting oor die voorval kan die Stop Misdaadnommer by 08600 10111 skakel.